kardosdrur/scandi-wiki huggingface dataset:
Pendlerklub

En pendlerklub er en forening bestående af medlemmer, der rejser/pendler over store afstande på regelmæssig basis mellem bopæl og arbejde.

Som pendler kan man rejse med alle transportmidler, med fly som flypendler eller som passager eller fører af en bil, med bus, med tog eller med skib.

Foreninger
Rejser
Undervandsrugby

Undervandsrugby (UV-rugby) foregår i den dybe ende af svømmebassiner. Udøverne har badebukser/badedragt, (dykker)maske, snorkel og svømmefødder på under hele kampen. Til beskyttelse af trommehinden anvendes samme hætter som til vandpolo.

Der spilles på tværs i den dybe ende af et vandbassin, som man f.eks. finder i en svømmehal. Spillet foregår på bunden af bassinet med en bold, der er fyldt med saltvand og derfor tungere end vandet i bassinet.

Målene er to metalkurve (som ligner basketballkurve eller skraldespande), der ofte er skruet fast i bunden på hver sin side af banen. Boldførende spiller må angribe modspillere. Spillere må angribes så længe de er boldbesiddende. Slag, spark, halsgreb og angreb på badetøj og udstyr er ikke tilladt. Set udefra ligner det nok undervands-brydning.

Hvert hold består af 6 spillere i vandet, 6 udskiftere på kanten og evt. tre reserver. En målmand, højre back, venstre back, højre wing, midtermand og venstre wing. Alle spillere, har en udskifter. Der udskiftes frit og efter behov. Det ender som regel med at hver spiller på samme position får lige meget vandtid. En kamp består af to gange 15 minutters effektiv spilletid med en pause på 5 minutter mellem de to halvlege.

Spillet er meget særpræget fordi det er en af de få boldspil der i udpræget grad benytter alle tre dimensioner. Denne finurlighed betyder også, at "overblik" i sporten er yderst afgørende.

Eksterne kilder/henvisninger 
World Of Underwater Rugby
Dansk Sportsdykker Forbund
Oversigt over danske klubber
Rudi Völler

Rudolf "Rudi" Völler (født 13. april 1960) er en tidligere tysk fodboldspiller, som i perioden 1982-1994 spillede 90 landskampe og scorede 47 mål. Han var tillige landstræner for det tyske fodboldlandshold fra 2000 til 2004. På klubplan spillede han for de tyske klubber 1860 München, Werder Bremen og Bayer Leverkusen samt den italienske klub AS Roma og den franske klub Olympique Marseille.

Han er siden 1. februar 2023 direktør for det tyske fodboldforbund (DFB) og er ansvarlig for det tyske A-landshold.

Klubber som spiller 
 1977-1980: Kickers Offenbach
 1980-1982: 1860 München
 1982-1987: Werder Bremen
 1987-1992: AS Roma
 1992-1994: Olympique Marseilles
 1994-1996: Bayer Leverkusen

Klubber som træner 
 2000-2004: Landstræner for Tyskland
 2004: AS Roma
 2005: Bayer Leverkusen

Eksterne henvisninger 

Leverkusen who's who

Fodboldspillere fra Tyskland
Fodboldspillere fra Kickers Offenbach
Fodboldspillere fra 1860 München
Fodboldspillere fra Werder Bremen
Fodboldspillere fra AS Roma
Fodboldspillere fra Olympique Marseille
Fodboldspillere fra Bayer 04 Leverkusen
Fodboldtrænere fra Tyskland
Verdensmestre i fodbold
Trænere for Tysklands fodboldlandshold
Deltagere ved det europæiske mesterskab i fodbold 1984
Deltagere ved verdensmesterskabet i fodbold 1986
Deltagere ved det europæiske mesterskab i fodbold 1988
Deltagere ved verdensmesterskabet i fodbold 1990
Deltagere ved det europæiske mesterskab i fodbold 1992
Deltagere ved verdensmesterskabet i fodbold 1994
Sigrídur Níelsdóttir

Sigrídur Níelsdóttir (født 1930 i København – død på Island 2011) døbt Sigrid Nielsen. Musiker og husmor.

Hun havde dansk/tyske forældre og har boet på Island siden 1949.

Sigrídur Níelsdóttir bor i Reykjavik og her fået sin helt egen plads i Islands musikalske undergrund.
Hendes musik og sang betegnes af kritikere som meget speciel og udføres på hendes keyboard af mærket Casio.
Musikken er i nogle kredse gået hen og blevet kult, og kan bl.a opleves genbrugt af dj's og på sangerinden Björks plader.

Hun har siden 2001 udgivet 33 cd'er, der sælges på Island og over hele verden. Alt hendes musik indspilles i hendes køkken på hendes United kassettebåndoptager. Emner i hendes tekster er omhandlende bl.a. skæbnen, der kaster mennesket omkring som et skib på havet, om cowboys, atlanterhavstågen, elefanter og om et liv med mange svære stunder.

Eksterne henvisninger 

 Radioprogram med Sigrídur Níelsdóttir på Danmarks Radio

Musikere fra Island
Loppecirkus

Loppecirkus er et cirkus hvor de optrædende artister er menneskelopper (Pulex irritans). Loppecirkus var almindeligt som markedsgøgl gennem flere århundreder.

Lopper er bemærkelsesværdige væsener på grund af deres kropsstruktur og især de kraftige bagben, hvormed de er i stand til at springe, løfte, kaste eller bevæge genstande, der er langt større end dem selv. De cirkusnumre, som cirkuslopper optræder med er bl.a. linedans, balancering med kugle (liggende på ryggen), trækning af tunge genstande (eksempelvis vogne), kastning af genstande (små kugler).

Lopperne er i sig selv små, men de genstande de arbejder med har en så stor størrelse, at det bliver synligt og virker imponerende. Fremførelsen vil normalt foregå i en lille cirkusarena i miniatureudgave, og rekvisitterne minder om rigtige cirkusrekvisetter.

Fra 1952 til 1965 genoptog ægteparret Willy og Else Torp traditionen i Tivoli i København, hvor de drev deres lille loppecirkus i "Smøgen" med gamle traditionelle rekvisitter fra en lille manege med en række fast monterede forstørrelsesglas, der gav publikum de bedste muligheder for at komme tæt på. I 1965 måtte det lukke på grund af mangel på artister. Familien Torp havde tidligere optrådt i England og Egypten og sønnen John Torp optrådte fra 1960 i USA og på Tenerife.

Hygiejne-standarden i Danmark blev gradvis så høj, at der ikke kunne skaffes lopper lokalt. De anvendte lopper skulle samtidig tilhøre en loppeart med så lang levetid som muligt, så det var muligt først at nå at træne dem, og derefter have en så lang periode som muligt hvor de fungerede som artister.

Lopper har en meget varierende levetid, der spænder fra tre uger og helt op til mange måneder. I det københavnske loppecirkus i Tivoli anvendtes oprindelig danske lopper og senere lopper fra Spanien. Lopperne havde typisk en levetid på omkring tre måneder, hvor den første måned blev anvendt til optræning og de blev herunder forsynet med et "seletøj" (en lille metaltråd af platin, der hindrede dem i at hoppe længere væk end cirkusdirektørerne ønskede). Derefter var lopperne aktive artister i ca. en måned hvorefter de gik på "pension". Enkelte udholdende lopper kunne dog fortsatte i mere specielle numre.

Rekvisitterne fra Willy og Else Torps loppecirkus i Tivoli blev senere udstillet på Tivoli Museet, der blev oprettet 1993 i anledning af Tivolis 150 års jubilæum. Her var de udstillet indtil museet lukkede i 1999. Effekterne er nu udlånt til Cirkusmuseet i Hvidovre.
Der findes fortsat loppecirkus flere steder i verden, bl.a. Tyskland, England, Irland og USA.

Eksterne links 
 Willy og Else Torps Loppe Cirkus i Tivoli – Billeder og avisudklip med interviews af Willy og Else Torp 
 John Torps Loppecirkus i USA – Billeder og avisudklip med interview 
 Acme Miniature Flea Circus Video – YouTube video fra loppecirkus ved Philadelphia Fringe Festival 2007
 International Flea Circus Directory – med oversigt over Loppecirkus i hele verden

Underholdning
Cirkus
Lopper
Erik Eriksson

Erik Eriksson den Læspe og Halte (1216 – 2. februar 1250) var konge af Sverige i to perioder, og i henhold til Erikskrøniken var han både halt og læspende, hvilket gav ham tilnavnet, og han er derfor blevet stående i svensk historie som en noget kuriøs skikkelse, måske først og fremmest fordi han i flere år var umyndig og derfor blev styrtet. Han var kong Erik Knutssons eneste søn.

Erik blev født efter faderens død. Han blev konge i år 1222, efter at den unge Johan Sverkersson døde kun 21 år gammel. Allerede år 1216, da Johan Sverkersson blev valgt, ville paven have den nyfødte Erik som svensk monark, men svenske stormænd og adelen foretrak alligevel Johan, som på det tidspunkt var 15 år gammel og derfor myndig til at træffe egne beslutninger.

Erik Eriksson blev styrtet efter slaget ved Olustra i 1229 efter at have været konge under formynderskab i syv år. Sverige blev i denne periode styret af et råd, og det var fra dette råd, at Knut Holmgersson Lange, også kaldet for Knut Lange, overtog magten.

I år 1234 døde Knut Holmgersson, og Erik Eriksson den Læspe og Halte blev genvalgt som konge. Han styrede derefter uafbrudt frem til sin død i 1250. Fra Eriks tid som regent stammer det første svenske kongevåben, som er kendt fra 1224. Våbenskjoldet består af tre kronede leoparder.

Erik var gift med Katarina Sunesdatter af Bjälboslægten, datterdatter til Sverker Karlsson den yngre. Hans jarler var Ulf Fase og i de sidste år Birger Magnusson, som var gift med Eriks søster Ingeborg Eriksdatter, og som blev stamfar til Folkungeætten.

Erik Eriksson døde barnløs og er begravet i Varnhems Kloster.

Regenter fra Sverige
Fyrster fra middelalderen
Svenskere i 1200-tallet
Visse (planteslægt)

Visse (Genista) er en slægt med henved 40 arter, som findes udbredt i Europa, Mellemøsten og Nordafrika. Det er buske eller dværgbuske, med en riset og opstigende til opret vækst. Skuddene har et ruderformet tværsnit, og adskillige arter er tornede. Bladene er spredtstillede og enten hele eller trekoblede. Blomsterne er som regel gule og formet som typiske ærteblomster. De er ofte samlet i endestillede stande. Frugterne er tørre bælge med flere frø i hver. Her beskrives kun de arter, som er vildtvoksende i Danmark, eller som dyrkes her.

 Engelsk visse (Genista anglica)
 Tysk visse (Genista germanica)
 Håret visse (Genista pilosa
 Stuevisse Genista stenopetala
 Farvevisse (Genista tinctoria) eller vild farvevisse

De middelalderlige engelske konger af slægten Plantagenet brugte oprindeligt Visse ("planta genista") som deres skjoldmærke, og det gav dem deres navn.
Spyt

Spyt er et sekret. som vi udskiller i mundhulen fra spytkirtlerne i kinderne, under tungen og i underkæben. De største spytkirtler er ørespytkirtlen (glandula parotidea) på 30 gram, underkæbespytkirtlen (glandula submandibularis) på 15 gram, og undertungespytkirtlen (glandula sublingualis) på 7,5 gram. Derudover findes en mængde meget små spytkirtler, fordelt på tungen og i ganens og kindernes slimhinder.

Der dannes normalt 1-2 liter spyt i døgnet hos en voksen. Nervesystemet kan udløse en større mængde spyt ved duften af eller blot forventningen om mad, som man så det hos Pavlovs hunde.

Fra de to kirtler under tungen flyder spyttet uophørligt, så længe vi er vågne; fra de øvrige kirtler kun ved behov, fx når vi spiser. Om natten ophører spytproduktionen, så vi vågner med tør mund.

Filtreret blod 
Spyt er filtreret blod. Blodet passerer spytkirtlerne, men blodlegemer slippes ikke gennem kapillærerne, da der ikke er brug for dem i mundhulen. I stedet tilføres både spyt og tårevæske IgA, et af de immunoglobuliner, der bekæmper virus.  99,5 % af spyttet er vand. Dertil indeholder det proteiner, enzymer og en lille mængde salte, hvor saltets funktion er at bevare pH-værdien. Kalcium-indholdet er ment at skulle hærde tandemaljen; men molekyler, der flyder frit i spyttet, forstener sig sammen med kalciumet og danner i stedet plak  på tænderne. Særlig udsat er tænderne nærmest spytkirtlerne under tungen, som uophørligt udskiller spyt i de vågne timer; og karies har nemmere ved at fæste sig til den ru plak-overflade end til den glatte tandemalje. Spyttets indhold varierer noget fra person til person. Ved hjælp af en spytprøve kan man teste en person for immunsygdomme eller særlige hormoner. Giulia Enders: Sjarmen med tarmen (s. 34-5), forlaget Cappelen Damm, Oslo 2015,

Mucin 
Spyt er et let slimholdig væske og mundhulens egen forsvarsmekanisme. Der findes omkring 20 typer mucin i menneskekroppen; den ene type gør spyttet svagt slimet, så det kan danne bobler. Mucinet sprøjtes ud fra spytkirtlerne for at fange skadelige bakterier, før de når at skade os, og for at indhylle tænder og tandkød i et beskyttende lag. Ændret mucin-produktion sammenfalder med sygdomme som astma og cystisk fibrose. Ved mindre mucin i spyttet får man flere huller i tænderne.

Smertestillende 
Først i 2006 blev det opdaget, at menneskespyt indeholder et naturligt smertestillende middel, seks gange stærkere end morfin. Det har fået navnet opiorfin, og er et så enkelt molekyle, at det skulle være muligt at fremstille det syntetisk og i større mængder, uden at måtte udvinde det af spyt.  Når vi tygger, udløser vi mere spyt, og har man ondt i halsen, vil det lindre at spise noget, ligesom eventuelle småsår i mundhulen gør mindre ondt. Tyggegummi er nok til at udløse den lindrende virkning. Opiorfin ser også ud til at have en antidepressiv effekt,  der måske kan give mening til trøstespisning.

Henvisninger

Se også 

Fysiologi
Kropsvæsker
Geirangerfjorden

Geirangerfjorden er en fjord i Sunnmøre, et af tre distrikter, i Møre og Romsdal. Den er 15 kilometer lang og udgør en arm af Storfjorden. Inderst i fjorden ligger Geiranger.

Langs fjorden ligger Skageflå, Blomberg og Knivsflå, som er højt beliggende, fraflyttede gårde, tilgængelige via sti og båd. Fjorden er et af Norges mest besøgte turistmål, og blev 14. juli 2005 indskrevet på UNESCO's Verdensarvsliste.

I Geirangerfjorden kan man  opleve smukke vandfald, hvor "De Syv Søstre" er blandt de mest spektakulære. Vandfaldet falder ned af fjeldet 300 m.

Referencer

Ekstern henvisning 

 Destination Geirangerfjord – Trollstigen 

Fjorde i Møre og Romsdal
Seværdigheder i Norge
Strand
HMS Lawson

HMS Lawson var en britisk destroyer, der deltog i 2. verdenskrig.
Skibet var af britterne leased fra den amerikanske flåde i perioden 13. august 1943 – 20. marts 1946. Skibet blev solgt til ophugning d. 31. januar 1947 og indgik aldrig i den amerikanske flådes tal.

Skibet havde en besætning på 156 mand og kunne sejle 19 knob. Skibet var bevæbnet med fire 100 mm kanoner og dybvandsbomber. Sandheden bag skibets ødelæggelse er stadig en gåde.

Kilder, henvisnin og eksterne links 

Lawson, HMS
Knut Holmgersson Lange

Denne artikel omhandler personen Knut Holmgersson Lange. Der er også andre personer med dette efternavn, se Lange (flertydig).
Knut Holmgersson Lange, død 1234, var konge af Sverige fra 1229. Han var formentlig identisk med en mand ved navn Knut Holmgersson som blev omtalt i  midten af 1220'erne og som var beslægtet med Eriksslægten; han regnes dog ikke med til den og heller ikke til den anden kongeslægt på den tid, Sverkerslægten.

Knut Holmgersson var søn af Holmger Filipsson, sønnesøn af Filip den hellige og sønnesøn til Erik den Hellige. Knut kaldes for Knut Lange af Sko, og medvirkede til at grundlægge  Sko kloster i Uppland hvor han selv blev begravet.

Knut Lange var gift med Helena Pedersdatter Strange (ca. 1200-1255), datter af den danske ridder Peder Strangesen. Hans enke Helena (eller Elin) blev senere gift med en Filip Laurensson som på mødrende side nedstammede fra Folkungaslægten.

Knut Holmgersson var medlem af det råd som mellem 1222-1229 styrede Sverige for den umyndige kongen Erik den læspe og halte. Efter et oprør greb Knut den svenske krone efter sejren i Slaget ved Olustra i 1229. Han holdt fast om kongesmagten til sin død i 1234.

Børn 
 Holmger Knutsson, død 1248 (dræbt af kong Erik den læspe og halte (eller af Birger Jarl) efter et oprør som udmundede i Slaget ved Sparrsätra år 1247)
 Filip Knutsson, død 1251 (dræbt)

Regenter fra Sverige
Tjek fødselsår
Fyrster fra middelalderen
Svenskere i 1200-tallet
Vokalmusik

Vokalmusik er musik, hvori den menneskelige stemme spiller en (væsentlig) rolle, dvs. musik for én eller flere sangsolister og/eller kor, evt. ledsaget af instrumenter. Betegnelsen bruges ofte som en modsætning til instrument musik, hvori der udelukkende indgår instrumenter. Kormusik uden instrumental ledsagelse siges at være a capella.

Historie
Det formodes, at den ældste musik har været vokal, da den kan udføres uden andre hjælpemidler end den menneskelige stemme.
Langt hovedparten af den bevarede musik fra middelalderen og renæssancen er vokalmusik. Først i barokken fik instrumentalmusikken en tilsvarende status som følge af hoffernes større indflydelse i forhold til kirken. Men i alle musikhistoriens perioder har vokalmusik udgjort en væsentlig del af repertoiret.

Genrer
Gejstlige genrer
Motet
Messe (musik/sang)
Oratorium
Koral
Kantate
Passion
Verdslige genrer
Chanson
Madrigal
Opera
Lied
Vocalise
Langenæs

Langenæs kan henvise til flere stednavne:

 Langenæs (Slesvig) – en småø i Slesvig-Holsten
 Langenæs (Århus) – en bebyggelse i Langenæs Sogn i Århus
Quantic Dream

Quantic Dream (grundlagt i 1997) er en fransk computerspiludvikler beliggende i Paris, Frankrig, som også yder motion capture til film- og computerspilindustrierne. De udgav deres første spil, Omikron: The Nomad Soul, i 1999 til PC og Dreamcast, som også indeholdt ny musik og optræden af musikeren David Bowie.

Quantic Dream skulle derefter udvikle Quark, et spil som senere blev annulleret. I de næste to år arbejdede softwareudviklerne hos Quantic Dream for at forbedre deres produktions infrastruktur, som de var begyndt at bruge i Quark. I 2002 påbegyndte de officielt udviklingen af Fahrenheit (kendt som Indigo Prophecy i USA), det første spil som skulle bruge deres raffinerede interaktive biograf teknologi (meget ligesom Shenmues FREE genre) som lader spilleren spille sig gennem flere handlinger alt efter hvilke valg spilleren gør, frem for en lineær historie. Fahrenheit er også det første af Quantum Dreams spil som har høstet anerkendelse blandt anmeldere over hele verden og modtaget flere priser og nomineringer før dets udgivelse.
I 2010 lavede Quantic Dream så spillet Heavy Rain som kun blev lavet til ps3 fordi Microsoft mente ikke de kunne udgive et spil hvor et barn bliver kidnappet.
Og i 2013 udgav Quantic Dream deres nyeste spil Beyond: Two Souls som fx Pewdiepie har lavet en walkthrough af.

Eksterne henvisninger 
 Officiel hjemmeside 
 Video med alle spil udgivet af Quantic Dreams

Etableret i 1997
Computerspilsvirksomheder fra Frankrig
Karl Bille

Karl Miller Bille (født 1. april 1971) er en dansk skuespiller, der ikke har nogen skuespilleruddannelse bag sig, men begyndte at optræde i spillefilm i begyndelsen af 1990'erne. Som helt ung medvirkede han som en af hovedrollerne i drama filmen Drengene fra Sankt Petri og i tv-serien Ludo og havde siden en fremtrædende rolle i tv-julekalenderen Brødrene Mortensens Jul. Han er senere blevet kendt for sin rolle Torkild i Anja og Viktor-filmene.

Karl Bille har desuden i efteråret 2006 udgivet albummet "Ungkarlens Klagesange". Og er medlem af bandet Poptroppen

Karl valgte at prøve nye kræfter inden for pædagogfaget, da han i 2017 begyndte på Københavns Professionshøjskole (Carlsberg Campus) på Vesterbro i København.

Siden 2022 har Karl Bille haft sin egen Youtube-kanal med navne Lille Bille, hvor han synger børnesange.

Filmografi 
 Drengene fra Sankt Petri (1991)
 Smukke dreng (1993)
 Min fynske barndom (1994)
 Sidste time (1995)
 Mørkeleg (1996)
 Brødrene Mortensens Jul (julekalender, 1998)
 Kærlighed ved første hik (1999)
 Manden som ikke ville dø (1999)
 Klinkevals (1999)
 Juliane (2000)
 Anja og Viktor - Kærlighed ved første hik 2 (2001)
 Bertram og Co. (2002)
 Askepop - the movie 
 Skatteplaneten
(2003)
 Anja efter Viktor (2003)
 Bølle Bob og Smukke Sally (2005)
 Anja og Viktor 4 - Brændende kærlighed (2007)
 Anja og Viktor 5 - I medgang og modgang (2008)

 Anja og Viktor - The Musical (2018)
 Min Fars Krig - som Kaj Munk (2020)

TV-serie 
 Ludo (1985)
 Container Conrad (1994)

Referencer

Eksterne henvisninger 
 

Skuespillere fra Danmark
David Cage

David Cage (født 9. juni 1969) er grundlægger af computerspiludviklerfirmaet Quantic Dream, som senest er blevet kendt for udgivelsen af deres spil Fahrenheit (også kendt som Indigo Prophecy) i september 2005; firmaets andet computerspil.

Tidligere havde Quantic Dream udviklet Omikron - The Nomad Soul (Nomad Soul i Europa) til Sega Dreamcast (2000) og PC (1999) , hvori David Bowie medvirkede som figur i spillet og som komponist af noget af spillets lydspor (resten blev komponeret af Xavier Despas .

Begge spil er blevet godt modtaget af spilanmeldere. Gamespot  gav Indigo Prophecy 8.4  og skrev, at "Indigo Prophecy er et spil som faktisk giver begrebet 'filmisk gameplay' noget kontekst, såvel som noget betydning.", selvom begge spil kun havde en moderat kommerciel succes.

Cage arbejder i øjeblikket på Omikron KARMA, den længe ventede 'sjælelige efterfølger' til Nomad Soul, og har sagt at han er interesseret i at lave et nyt spil som kan gøre brug af en forbedret Fahrenheit/Indigo Prophecy motor.

Ekstern henvisning 

 
 David Cage  på MobyGames 
 Alle David Cage interviews og dagbøger  på Omikron Game 
 Edge Online interview med David Cage  
 Omikron KARMA information fra David Cage selv

Fodnoter 

Computerspilsdesignere
Designere fra Frankrig
Personer fra Mulhouse
The Legend of Zelda: A Link to the Past

, også kendt som Zelda 3 eller Zelda III, er det tredje computerspil i The Legend of Zelda-serien, designet af Nintendo og udgivet for computerspilkonsollerne Super Famicom og Super Nintendo Entertainment System. Det blev udgivet i Japan 21. november 1991 og i Nordamerika og Europa i 1992. Spillet er desuden blevet udgivet til Game Boy Advance i 2003.

Spillet er af mange betragtet som et af Nintendos mest vellykkede spil og som et af de bedste computerspil nogensinde generelt. Spillet er også kendt for det exceptionelt lange levetid på Nintendo Powers spiltopliste: Da SNES-listen langt om længe blev trukket tilbage, havde The Legend of Zelda: A Link to the Past ligget på førstepladen i mere end 5 år i streg. På grund af denne succes, blev spillet genudgivet i 2002 til Game Boy Advance med en flerspillerudvidelse med titlen Four Swords.

Selvom Zelda II: The Adventure of Link blev modtaget godt af markedet, var spillet, stilistisk set, en stor afvigelse fra det første spil, da det i stedet for at blive set i fugleperspektiv blev set panorerende i 2-D, og responsen var ikke så entusiastisk som ved det første spil. Derfor blev gameplayet i A Link to the Past baseret på det originale NES-spil, The Legend of Zelda. Udover at genbruge en tidligere stil, udvidede A Link to the Past det originale spils spilmekanik i stort omfang, gennem introduktion af mange spilelementer, der er kendetegn ved Zelda-serien den dag i dag; elementer som grotter og fangekældre i flere niveauer, Mestersværdet (the Master Sword) og dynamiske omgivelser med parallelle verdener. A Link to the Past betragtes af mange af seriens tilhængere som et af seriens bedste spil sammen med Ocarina of Time og Link's Awakening.

Eksterne henvisninger 
 
Officiel hjemmeside for Zelda serien – bl.a. info, ofte stillede spørgsmål og guider (SNES) 
Officiel hjemmeside for Zelda serien – bl.a. info, ofte stillede spørgsmål og guider (GBA) 

Computerspil fra 1992
A Link to the Past
Nintendo-spil
Game Boy Advance-spil
SNES-spil
Action-adventurespil
Dollerup (Viborg Kommune)

Dollerup er en landsby i Midtjylland, beliggende i Dollerup Sogn ved Hald sø syd for Viborg. Bebyggelsen ligger i Viborg Kommune og hører til Region Midtjylland. Landsbyen er beliggende i et meget kuperet terræn på kanten af israndslinjen fra sidste istid og nær det rekreative område, der udgøres af Dollerup Bakker og Hald Sø. 

Dollerup bestod oprindelig af fire gårde, et par boelssteder og en mølle, alt fæstegods under Hald Hovedgård. I begyndelsen af 1800-tallet blev bønderne selvejere. Fra midten af 1800-tallet og indtil ca. 1960 var Dollerup præget af en tekstilvirksomhed, som udviklede sig i forbindelse med Dollerup Mølle. Størstedelen af den nuværende bebyggelse i landsbyen er parcelhuse, udstykket fra de oprindelige gårde og opført som boliger for arbejderne og funktionærerne på møllen. 

Dollerup Kirke er en kullet landsbykirke, bygget af granitkvadre i romansk stil omkring 1200. Kirken hørte til Hald Hovedgård indtil 1910.

Eksterne henvisninger 

 www.dollerup-bakker.dk 

Lokaliteter i Viborg Kommune